Document ID: 32005D0003

KOMMISSIONENS AFGØRELSE
af 3. januar 2005
om godtagelse af et tilsagn afgivet i forbindelse med en undersøgelse af omgåelsen af antidumpingforanstaltninger, der indførtes ved Rådets forordning (EF) nr. 769/2002 over for importen af cumarin med oprindelse i Folkerepublikken Kina, ved import af cumarin afsendt fra Indien eller Thailand, uanset om varen er angivet med oprindelse i Indien eller Thailand eller ej
(2005/3/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 8,
efter høring af det rådgivende udvalg, og
ud fra følgende betragtninger:
A. PROCEDURE
(1)
Efter en udløbsundersøgelse indførte Rådet ved forordning (EF) nr. 769/2002 (2) (»den oprindelige forordning«) en endelig antidumpingtold på 3 479 EUR pr. ton på importen af cumarin henhørende under KN-kode ex 2932 21 00 og med oprindelse i Folkerepublikken Kina (»Kina«).
(2)
Den 24. februar 2004 modtog Kommissionen i medfør af artikel 13, stk. 3, i grundforordningen en anmodning om at undersøge den påståede omgåelse af antidumpingforanstaltningerne for import af cumarin med oprindelse i Kina (»anmodningen«). Anmodningen blev indgivet af European Chemical Industry Council (CEFIC) (»ansøgeren«) på vegne af den eneste producent i Fællesskabet. Anmodningen indeholdt tilstrækkeligt umiddelbart bevis til at berettige indledningen af en undersøgelse.
(3)
Kommissionen indledte en undersøgelse ved forordning (EF) nr. 661/2004 (3) (»indledningsforordningen«) af den påståede omgåelse af antidumpingforanstaltningerne for importen af cumarin med oprindelse i Kina, ved import af cumarin afsendt fra Indien eller Thailand, uanset om varen er angivet med oprindelse i Indien eller Thailand eller ej.
(4)
Som resultat af undersøgelsen udvidede Rådet ved forordning (EF) nr. 2272/2004 (4) antidumpingtolden på importen af cumarin med oprindelse i Kina til import af cumarin afsendt fra Indien eller Thailand, uanset om varen er angivet med oprindelse i Indien eller Thailand eller ej.
B. TILSAGN
(5)
Atlas Fine Chemicals Pvt. Ltd, en samarbejdende eksporterende producent i Indien, afgav tilsagn i overensstemmelse med artikel 8, stk. 1, i grundforordningen. I tilsagnet tilbød producenten at sælge cumarin til Fællesskabet, som den rent faktisk producerer i Indien, indtil et kvantitativt loft svarende til den mængde cumarin, der rent faktisk blev produceret i Indien og solgt til Fællesskabet i perioden fra 1. april 2003 til 31. marts 2004.
(6)
Selskabet vil også sende Kommissionen regelmæssige og detaljerede oplysninger om dets eksport til Fællesskabet, hvilket betyder, at Kommissionen vil kunne overvåge tilsagnet effektivt. Endvidere er selskabets salgsstruktur af en sådan art, at Kommissionen finder, at risikoen for omgåelse af det aftalte tilsagn er begrænset.
(7)
Tilsagnet sikrer, at kun cumarin, der rent faktisk er produceret i Indien, vil blive eksporteret til Fællesskabet. På grundlag af ovenstående er det opfattelsen, at tilsagnet vil hindre, at der sker omgåelse, og det kan derfor godtages.
(8)
For at sætte Kommissionen i stand til effektivt at overvåge, om selskabet overholder tilsagnet, når der forelægges en anmodning om overgang til fri omsætning for de relevante toldmyndigheder, skal fritagelse for antidumpingtolden være betinget af, at der forelægges en faktura, som mindst indeholder de oplysninger, der er opført i bilaget til forordning (EF) nr. 2272/2004. Disse oplysninger er også nødvendige for at sætte toldmyndighederne i stand til med tilstrækkelig nøjagtighed at sikre sig, at sendingen svarer til handelsdokumenterne. Forelægges der ikke en sådan faktura, eller svarer den ikke til den vare, der frembydes for toldmyndigheden, skal der betales antidumpingtold med den relevante sats.
(9)
Misligholdes tilsagnet, eller trækkes det tilbage, kan der indføres en antidumpingtold i medfør af artikel 8, stk. 9 og 10, i grundforordningen -
TRUFFET FØLGENDE AFGØRELSE:
Artikel 1
Det tilsagn, der er afgivet af nedennævnte producent i forbindelse med undersøgelsen af den påståede omgåelse af antidumpingforanstaltningerne for import af cumarin med oprindelse i Kina ved import af cumarin afsendt fra Indien eller Thailand, godtages.
Land
Selskab
Taric-tillægskode
Indien
Atlas Fine Chemicals Pvt. Ltd
Debhanu Mansion
Nasik-Pune Highway
Nasik Road
MS 422 101, Indien
A579
Artikel 2
Denne afgørelse træder i kraft dagen efter offentliggørelsen i Den Europæiske Unions Tidende.
Udfærdiget i Bruxelles, den 3. januar 2005.

Labels: 1
3
4
18